ચૂંટણીઓમાં વધતા જતા નાણાના પ્રભાવ અને પ્રજાના પ્રતિનિધિઓના પણ ખરીદ-વેંચાણના થતા સોદાઓના સ્ટીંગ ઓપરેશનો પછી ચૂંટણી પંચે કેન્દ્ર સરકારને કડક કાયદો બનાવવા અનુરોધ કર્યો હોવાના અહેવાલો છે. વાસ્તવમાં ચૂંટણીની આદર્શ આચાર સંહિતાના અમલ દરમિયાન ચૂંટણી પંચ માત્ર નોટીસો આપવી, ખુલાસા માંગવા અને વધુમાં વધુ લોક-પ્રતિનિધિત્વ ધારા હેઠળ નાની-મોટી પોલીસ ફરિયાદો નોંધાવવાથી આગળ વધી શકતું નથી, અને ચૂંટણી પૂરી થયા પછી ચૂંટણી દરમિયાન થયેલા કેસોમાં કોઈને રસ હોતો નથી, અને કોઈ મોટી સજા પણ થતી નથી. ચૂંટણી પંચે કાનૂન મંત્રાલયને એવો કાયદો ઘડવાનું કહ્યું હોવાનું સમજાય છે, જેમાં ચૂંટણી પંચને રાજકીય પક્ષો અને ઉમેદવારો સામે સીધા કડક પગલાં લેવાની કોઈ સત્તાઓ મળે. દૃષ્ટાંત તરીકે સામાન્ય ચૂંટણીઓ હોય કે રાજ્યસભા, રાષ્ટ્રપતિ-ઉપરાષ્ટ્રપતિની ચૂંટણી જેવી પરોક્ષ ચૂંટણીઓ હોય, જ્યાં ચૂંટણી પંચને નાણાની ગેરકાનૂની લેવડદેવડના તથ્યો મળે તો પુરાવાના આધારે ચૂંટણી પંચ નિર્ધારીત થયેલી ચૂંટણીઓ રદ કરી શકે. ખરેખર તો ચૂંટણી પછી પણ જે ઉમેદવાર કુંડાળા કરીને કે મની-મસલ્સ પાવરથી જીત્યો હોય તેવું પૂરવાર થાય તો તેની ચૂંટણી રદ કરી દેવાની સત્તાઓ પણ ચૂંટણી પંચને આપવી જોઈએ. હાલમાં બુઠ્ઠી તલવારથી લડતું ચૂંટણી પંચ પોતે જ સક્ષમ જણાતું નથી.